recursal/SuperWikiNEXT-32B huggingface dataset:
**הוסיקו** (בספרדית: **Hocico**) הם צמד מוזיקלי מקסיקני, השיך לזרם האלקטרו אינדסטריאל.

היסטוריה
--------

הצמד הוקם רשמית במקסיקו סיטי בשנת 1993 על ידי שני בני-דודים בני 15 בשם ארק אייקראג (אריק גרסיה), סולן הלהקה, וראסקו אגרוים (אוסקר מיורג'ה), שאחראי על התכנותים והסימפולים, יחד ביצעו השניים ניסויים במוזיקה אלקטרונית, תוך ערבוב הז'אנר התעשייתי וה-EBM.סוגת הלהקה הוא אלקטרו-אינדסטריאל (אנ'), בהשפעת זרמים שונים של מוזיקה אלקטרונית (בעיקר הלהקה הקנדית, סקיני פאפי) הטקסטים של שירי הלהקה הן בספרדית ובאנגלית. פירוש המילה הספרדית "hocico" הוא חוטם, ומשמש במקסיקו כדרך לא מכבדת לתאר את הערותיו של מישהו שיוצא מפיהם (מקביל לביטוי "ג'ורה" בעברית).

סגנון הלהקה קיצוני ואפל עם סממנים גות'ים, אייקראג שר בג'רולינג והטקסטים עוסקים במוות, אלימות, שנאה, צביעות החברה האנושית ועוד.

לאגרויאם יש פרויקט צדדי הנקרא דולצ'ה ליקווידו (אנ') (נוזל מתוק), ואילו לאייקראג יש פרויקט צדדי הנקרא רביה סורדה(אנ').

דיסקוגרפיה
----------

* Odio Bajo El Alma (1997)
* Sangre Hirviente (1999)
* Signos de Aberración (2002)
* Wrack And Ruin (2004)
* Memorias Atrás(אנ') (2008)
* Tiempos de Furia (2010)
* El Ultimo Minuto (2012)
* Los dias caminando en el fuego (2013)
* Ofensor (2015)
* The Spell of the Spider (2017)
* Artificial Extinction (2019)

הוסיקו וישראל
-------------

הלהקה הופיעה בשנת 2004 במועדון הסיטי הול בחיפה. חבריה הגיעו גם לביקור בכותל המערבי. בעקבות ביקור זה יצא הבוטלג, "חילול הקודש בארץ הקודש", שאותיות עבריות מופיעות על עטיפתו. 

באחד מהראיונות אמרו חברי הצמד שהם מושפעים גם מסצנת הטראנס הישראלי שפרחה מאוד בשנות ה-90.

בקיץ 2018 הופיעה הלהקה במועדון הגגרין בתל אביב.

קישורים חיצוניים
----------------

ויקישיתוף מדיה וקבצים בנושא **הוסיקו** בוויקישיתוף
* 

* אתר האינטרנט הרשמי של הוסיקו
* 

* הוסיקו, ברשת החברתית פייסבוק

* הוסיקו, ברשת החברתית טוויטר

* הוסיקו, ברשת החברתית אינסטגרם

* הוסיקו, באתר ספוטיפיי

* הוסיקו, באתר סאונדקלאוד (באנגלית)

* הוסיקו, באתר Last.fm (באנגלית)

* הוסיקו, באתר MusicBrainz (באנגלית)

* הוסיקו, באתר Discogs (באנגלית)

* הוסיקו, באתר Songkick (באנגלית)

* הוסיקו, באתר בנדקמפ
* עמית צנגר, הוסיקו לישראל באתר nrg,‏ 24 בנובמבר 2004

הערות שוליים
------------

1. ↑  Hocico, Discogs (באנגלית)
2. ↑  Hocico - MusicBrainz, musicbrainz.org

  


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b16fd684-831e-4128-8120-6626e76f88c6
* NKC: xx0145816
* VIAF: 132145702
* WorldCat: viaf-132145702

 |
**"When a Blind Man Cries"** (בעברית: **כשעיוור בוכה**) הוא שיר של להקת הרוק הבריטית דיפ פרפל, אשר במקור היה זמין רק כבי-סייד של הסינגל "Never Before", שיצא ב-1972. הוא הוקלט במהלך הסשנים של Machine Head בדצמבר 1971. לדברי איאן גילן, "זו רק דוגמה, למשל, אם אתה חושב על הביטוי 'אם עיוור בוכה' אז זה די עצוב, אלה שמקופחים נוטים להתלונן פחות מאלה בעלי יכולת".

הופעות חיות
-----------

מכיוון שהגיטריסט ריצ'י בלקמור לא אהב את "When a Blind Man Cries", הלהקה מעולם לא ניגנה את השיר בהופעה חיה במהלך שהותו בלהקה, למעט אירוע אחד, ב-6 באפריל 1972 בקוויבק, קנדה, כאשר בלקמור היה חולה, ורנדי קליפורניה (אנ') מ"ספיריט" (אנ') החליף אותו. איאן גילן ביצע את השיר לעיתים קרובות בתחילת שנות ה-90.

כשג'ו סטריאני החליף את בלקמור במהלך סיבוב ההופעות The Battle Rages On... בנובמבר 1993, "When a Blind Man Cries" נכלל ברשימת השירים כבר ב-5 בדצמבר 1993.

משתתפים
-------

* איאן גילן - שירה
* ריצ'י בלקמור - גיטרה
* ג'ון לורד - קלידים
* רוג'ר גלובר - גיטרה בס
* איאן פייס - תופים

גרסות כיסוי
-----------

אומנים רבים ביצעו גרסות כיסוי לשיר, בהם: מטאליקה, אקסל רודי פל (אנ') וסטיוארט סמית' (אנ'), ריצ'י סמבורה ובון ג'ובי.

קישורים חיצוניים
----------------

* מידע על היצירה "When a Blind Man Cries" באתר מיוזיק בריינז
* גרסאות נוספות ל"When a Blind Man Cries" באתר SecondHandSongs

הערות שוליים
------------

1. ↑  DEEP PURPLE Russian WWW Pages - WWW.DEEP-PURPLE.RU, www.deep-purple.ru
2. ↑  Ian Gillan Tour Statistics: 1990 | setlist.fm, www.setlist.fm
3. ↑  When a Blind Man Cries | Metallica.com, www.metallica.com (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 6eb11bff-03c0-4e12-a005-9c497d9ee987

 |
באטל בשנת 2004
**ג'פרי "ג'ף" בטל** (באנגלית: **Jeffrey "Jeff" Buttle** ; נולד ב-1 בספטמבר 1982) הוא מחליק אמנותי על קרח קנדי, אלוף עולם (גטבורג 2008), בעל מדליית ארד אולימפית (טורינו 2006) ו-3 פעמים ברציפות אלוף קנדה (2005–2007) בהחלקה אמנותית על קרח ליחידים.

ביוגרפיה
--------

בטל נולד בסמות' רוק פולס שבאונטריו וגדל בגרייטר סדברי אונטריו. הוא החל להחליק על הקרח בגיל שנתיים והחל להשתתף בתחרויות מגיל 6. כדי לשפר את יכולותיו בתחרויות ההחלקה על הקרח הוא למד בלט. נוסף לכך, הוא השתתף בתחרות החלקה על הקרח עם אחותו הגדולה, מגן.

### סגן אלוף עולם

באליפות העולם בהחלקה אמנותית על הקרח שנערכה במוסקבה, רוסיה בשנת 2005, זכה בטל במדליית כסף בהחלקה אמנותית על הקרח בתחרות לגברים בתוצאה של 245.69 נקודות, אחרי סטפן למבייל משווייץ (262.46 נקודות) ולפני איוואן ליסאצ'ק מארצות הברית (239.29 נקודות).

### מדליית ארד אולימפית

באולימפיאדת טורינו (2006) זכה בטל במדליית ארד בהחלקה אמנותית על הקרח בתחרות לגברים בתוצאה של 227.59 נקודות, אחרי יבגני פלושנקו מרוסיה (258.33 נקודות) וסטפן למבייל (231.21 נקודות). כחודש לאחר מכן, באליפות העולם בהחלקה אמנותית על הקרח שנערכה בקלגרי, קנדה בשנת 2006, הוא סיים במקום שישי בתוצאה של 241.59 נקודות.

באליפות העולם בהחלקה אמנותית על הקרח שנערכה בטוקיו, יפן בשנת 2007, הוא סיים שוב במקום שישי בתוצאה של 214.96 נקודות.

### אלוף עולם

באליפות העולם בהחלקה אמנותית על הקרח שנערכה בגטבורג, שוודיה בשנת 2008, זכה בטל במדליית זהב בהחלקה אמנותית על הקרח בתחרות לגברים בתוצאה של 245.17 נקודות, לפני אלוף העולם היוצא בריאן ג'ובר מצרפת (231.22 נקודות) וג'וני וויר מארצות הברית (221.84 נקודות)

### קריירה ככוריאוגרף

לאחר שפרש מתחרויות החל בטל לעבוד ככוריאוגרף. הוא עבד עם מחליקי הקרח האמנותיים הטובים בעולם ביניהם, פטריק צ'ן (2012 - 2014), יוזורו האניו (2012 - 2015), חאווייר פרננדס, קים יו-נה ועוד.

חייו האישיים
------------

בטל דובר אנגלית וצרפתית. הוא למד הנדסה כימית באוניברסיטת טורונטו. הוא הומו גלוי והתחתן עם בן זוגו, ג'סטין הריס, בפברואר 2014

הישגים בולטים
-------------

| אירוע | 1998–99 | 1999–00 | 2000–01 | 2001–02 | 2002–03 | 2003–04 | 2004–05 | 2005–06 | 2006–07 | 2007–08 |
| --- | --- | --- | --- | --- | --- | --- | --- | --- | --- | --- |
| אולימפיאדת החורף |  |  |  |  |  |  |  | מקום 3 |  |  |
| אליפות העולם |  |  |  | מקום 8 | מקום 15 |  | מקום 2 | מקום 6 | מקום 6 | אלוף |
| אליפות קנדה | מקום 10 | מקום 6 | מקום 9 | מקום 3 | מקום 2 | מקום 3 | אלוף | אלוף | אלוף | מקום 2 |

קישורים חיצוניים
----------------

ויקישיתוף מדיה וקבצים בנושא **ג'פרי בטל** בוויקישיתוף
* 

* אתר האינטרנט הרשמי של ג'פרי בטל
* ג'פרי בטל, ברשת החברתית טוויטר

* ג'פרי בטל, באתר olympedia.org
* ג'פרי בטל - ISU
**אלפא פי אלפא** (באנגלית: **Alpha Phi Alpha**; בקיצור **ΑΦΑ**) היא אחווה בין-אוניברסיטאית הפועלת בעיקר בארצות הברית אך גם במדינות רבות נוספות, ולרוב מוכרת כאחווה הראשונה שהוקמה בידי אפרו-אמריקנים.

תולדותיה
--------

האחווה הוקמה ב-4 בדצמבר 1906, בקמפוס של אוניברסיטת קורנל, באית'קה, עיר בצפונה של מדינת ניו יורק שבארצות הברית. מייסדי האחווה - הנרי א. קאליס, צ'ארלס ה. צ'פמן, יוג'ין ק. ג'ונס, ג'ורג' ב. קלי, נתנאל א. מוריי, רוברט ה. אוגל וורטנר ו. טנדי, שכונו "שבעת התכשיטים" ("Seven Jewels"), קידמו את האחווה במהירות רבה, וכבר תוך שנה מייסודה של האחווה - בשנת 1907 - הסניף השני הוסמך והוכר רשמית באוניברסיטת הווארד שבעיר וושינגטון. החל משנת 1908, הסניף שבהווארד היווה אב טיפוס לשאר הסניפים. 

כדי לייצג את רעיונותיה, משתמשת האחווה בסמלים ומוטיבים ממצרים העתיקה אפילו יותר מאשר בסמלים אפריקאיים; סמליה העיקריים הם הפירמידות במצרים והספינקס הגדול של גיזה. 

לאלפא פי אלפא היסטוריה ארוכה ומפוארת. האחווה הצמיחה מקרבה מנהיגים ושירתה את הציבור בעת השפל הגדול, בזמן מלחמת העולם השנייה ובמהלך המאבק לשוויון זכויות בין האפרו-אמריקנים ללבנים של התנועה לזכויות האזרח של ארצות הברית. היא התמודדה עם בעיות כגון אפרטהייד, וסיפקה שירותים כגון מקומות לינה מסודרים, שירותים כלכליים, תרבותיים ופוליטיים שנגעו לשחורים בארצות הברית.

החל משנת 1945, היא נפתחה לבני כל הגזעים. בין בוגרי התנועה הבולטים ניתן למנות את מייסד NAACP ויליאם אדוארד בורגהרד דו בויז; ראש ממשלת ג'מייקה לשעבר, זוכה מלגת רודז, נורמן מנלי; זוכה פרס נובל לשלום, מרטין לותר קינג; סגן נשיא ארצות הברית, יוברט האמפרי (חבר לשם כבוד); האתלט ג'סי אוונס; השופט האפרו-אמריקני הראשון בבית המשפט העליון של ארצות הברית, ת'ורגוד מרשל; וראשי עיריית אטלנטה, ג'ורג'יה, מיינארד ג'קסון ואנדרו יאנג.

כיום
----

כיום מונה אחוות אלפא פי אלפא מעל ל-700 סניפים ביבשות ואזורים שונים: דרום אמריקה וצפונה, אפריקה, אירופה ואיי הודו המערבית. מעל 175,000 אנשים הוכרו כחברים באחווה. ארכיון האחווה נשמר במרכז המחקר "Moorland-Spingarn", אחד מהגדולים שבגופי התיעוד של החיים וההיסטוריה התרבותית של האפרו אמריקנים בארצות הברית.

האחווה עוסקת במפעלים פילנתרופיים יחד עם ארגוני צדקה ורווחה שונים, בהם ארגון הצופים של ארצות הברית ואגודות אחרות הדואגות לרווחת הקהילה. אנדרטת מרטין לותר קינג, אשר נחנכה בוושינגטון ב-2011, נמנית אף היא בין מפעליה של אלפא פי אלפא. 

האחווה נתקלת בקשיים ובעיות דומות לאלה של אחוות אחרות, ובשנת 2001 אף בוצעה השעיה לשנתיים בשל טקס חניכה משפיל באוניברסיטת המדינה של אוהיו.

ראו גם
------

* אלפא אפסילון פאי

קישורים חיצוניים
----------------

ויקישיתוף מדיה וקבצים בנושא **אלפא פי אלפא** בוויקישיתוף
### רשמיים

* אתר האינטרנט הרשמי של אלפא פי אלפא
* אתר הנצחה למרטין לותר קינג שהקימה האחווה

### אחרים

* חגיגת המאה של אחוות האלפא פי אלפא - באתר אוניברסיטת קורנל
* תמונות מחגיגת המאה, בשנת 2006 - באתר אוניברסיטת קורנל
* פוליטיקאים בוגרי האחווה
* מוזיאון דה מוין
* סמלי האלפא פי אלפא

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no92001108
* VIAF: 261663473
* WorldCat: lccn-no92001108

 |
**ארנה יוז'ף פרידמן** (בהונגרית: **Friedmann Ernő József**; בודפשט, 1 באוקטובר 1883 – 1944) היה עורך דין יהודי-הונגרי, סופר של ספרות מקצועית משפטית, פרופסור באוניברסיטה, חבר האקדמיה ההונגרית למדעים שניספה בשואה.

ביוגרפיה
--------

ארנה פרידמן נולד במשפחה יהודית כבנם של אוטו פרידמן בנקאי ושל דבורה שווייצר. לאחר לימודי משפטים בהונגריה עסק בעריכת דין משנת 1908 ומשנת 1911 שירת במשרד הדת והחינוך הציבורי של ממלכת הונגריה (במסגרת האימפריה האוסטרו-הונגרית), שם עסק בסוגיות רפורמות בחינוך המשפטי. בין השנים 1912–1917 היה פרופסור למשפט רומי באקדמיה למשפטים בקושיצה, בין השנים 1917–1920 היה פרופסור באוניברסיטה הטכנולוגית של בודפשט, ואחר כך עבד שוב כעורך דין פרטי. בין השנים 1933–1939 היה העורך האחראי של היומון מאדיאר הירלאפ (Magyar Hírlap). הוא שיתף פעולה עם הלקסיקון המשפטי ההונגרי וערך את הסדרה שכותרתה "עבודות משפט פלילי". לאחר כיבוש הונגריה על ידי הוורמכט (מבצע מרגרטה) בשנת 1944 הוא גורש כנראה למחנה השמדה ואין עליו יותר מידע.

עבודותיו
--------

* על האחריות המוגבלת (1902)
* שמרנות והתקדמות במשפט הפלילי (1907)
* מעשים לענישה והסכנה ציבורית (בודפשט, 1908)
* פסקי דין ללא הגבלת זמן (בודפשט, 1910)
* אחריות מוגבלת במשפט הפרטי (1910–1911)

לקריאה נוספת
------------

* לקסיקון ביוגרפי הונגרי I-II. עורך ראשי. אגנש קניירש. בודפשט, 1967–1969
* לקסיקון יהודי הונגרי. פטר אויווארי. בודפשט, 1929. עמ' 295. גישה מקוונת
* מי זה מי? לקסיקון בני דורינו. בודפשט, 1937.
* ארנה פרידמן בספריית המוזיאון הספרותי פטפי

קישורים חיצוניים
----------------

הערות שוליים
------------

1. ↑  "Születési bejegyzése a pesti neológ izraelita hitközség születési akv. 1569/1883. folyószáma alatt".

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7920 8306
* VIAF: 121533999
* WorldCat (עם VIAF): 121533999

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ארנה פרידמן"**.
חוף מלבר מסומן על מפת הודו
חוף בקל פורט בצפון מלבר
**חוף מַלַבָּר** הוא מונח היסטורי המתייחס לאזור ארוך וצר על קו החוף הדרום מערבי של תת-היבשת ההודית, השוכן במישור החוף של המדינות קרלה וקרנאטקה בין רכס הרי גהט המערביים לים הערבי. קטע החוף מתחיל במנגלור דרומית לגואה ומסתיים בכף קומורין במדינת טמיל נאדו בקצה הדרומי של הודו. בסך הכל כ-650 קילומטרים אורך החוף, ו-48–113 קילומטרים רוחב שפלת החוף התחומה בהרי גהט המערביים. במקביל לחוף משתרעות לגונות מלוחות ותעלות מים המכונים בקווטרס (backwaters). קטע החוף הדרום מזרחי של תת-היבשת ההודית המתחיל בכף קומורין ועולה לצפון מזרח והמקביל לחוף מלבר נקרא חוף קורומנדל.

המונח משמש לעיתים לכינוי של כל חוף הודו מהחוף המערבי של קונקאן ועד לקצה תת-היבשת בכף קומורין. אורכו מעל 845 קילומטרים. הוא משתרע החל בחוף הדרום מערבי של מדינת מהאראשטרה דרך גואה, דרך כל החוף המערבי של קרנטאקה וקראלה ומגיע עד העיירה קניאקומרי שבקצה הדרומי של תת-היבשת ההודית.

היסטוריה
--------

במהלך כל ההיסטוריה המתועדת, החל מ-3,000 לפנה"ס היה חוף מלבר מרכז סחר ראשי בקשרי המסחר עם מסופוטמיה, מצרים העתיקה, יוון העתיקה, רומא העתיקה והערבים. ערי נמל היסטוריות חשובות השוכנות על חוף מלבר הן: מהעת העתיקה: מיזוריס, בייפור ותונדי, ומימי הביניים: קוז'יקוד (קליקוט), קוצ'ין וקאננור ושימשו כמרכזים לסחר באוקיינוס ההודי במשך מאות בשנים. במהלך מסעותיו ביקר הצי בפיקודו של האדמירל ג'נג חה בשליחות קיסר סין משושלת מינג כמה פעמים בערי הנמל של חוף מלבר. ערי החוף הן קוסמופוליטיות מאוד בשל הסחר הימי והקשר עם אומות אחרות והתיישבו בהן הקבוצות הראשונות של נוצרים המשתייכים לזרם המכונה "נאסרני" (נצרות של תומאס הקדוש), אנגלו-הודים, יהודים (כיום מכונים יהדות קוצ'ין) ומוסלמים המכונים כיום מפילה (Mappila).

אקלים
-----

בשל השפעת הים הממתנת חלים שינויים מעטים בטמפרטורות במהלך השנה. הטמפרטורה השנתית הממוצעת היא 27–28 מעלות צלזיוס. חוף מלבר, בייחוד במורדות ההרים הפונים למערב, הוא אחד האזורים הגשומים בדרום הודו כיוון שהרי גהט המערביים לוכדים את גשמי המונסון המגיעים ממערב. כמות המשקעים השנתית הממוצעת נעה בין 1,700 ל-3,500 מ"מ. הלחות גבוהה מאוד בכל מהלך השנה. הלחות היחסית כמעט שאינה יורדת מתחת ל-60%, אפילו בעונה היבשה.

צמחייה
------

הצמחייה הטבעית של יערות הגשם והיערות הלחים כמעט שהושמדה לחלוטין בשל צפיפות האוכלוסין הגבוהה בחוף מלבר. באקלים הלח גדלים שיחי חזרן עצי קפוק (*Ceiba pentandra*) ממשפחת החלמיתיים, ועצים קשים יקרי ערך דוגמת טיק ואלגום (*Santalum album* – עץ הסנדל) ומגוון של מיני דקליים כדוגמת קוקוס בטל ו-*Elaeis guineensis* (דקל השמן), המנוצלים כלכלית. בנוסף לגידול תה וקפה מגדלים באזור תבלינים דוגמת פלפל שחור, קינמון, זנגביל וטמרינד.

לקריאה נוספת
------------

* האנציקלופדיה העברית – **מלבר, חוף־**, כג, 529

קישורים חיצוניים
----------------

ויקישיתוף מדיה וקבצים בנושא **חוף מלבר** בוויקישיתוף
* חוף מלבר, באתר אנציקלופדיה בריטניקה (באנגלית)
* מאלאבר (הודו), דף שער בספרייה הלאומית

הערות שוליים
------------

1. ↑  על מקור השם מלבר ראו בערך מלבר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007542867205171
* LCCN: sh85080007
* VIAF: 139728511
* WorldCat: lccn-n97074074

 |
**תכנון תשתית תחבורה** הוא תהליך שנועד לתכנן מענה על דרישות התעבורה הקיימות או העתידיות באזור מסוים לזמן נתון. המענה יכול לכלול בניית רחובות חדשים, כבישים, דרכי עפר, דרכים מהירות, מסילות רכבת, קרונועים, שדות תעופה ונמלים באופן כזה שיתאימו לצורכי האוכלוסייה באותו אזור למספר שנים, או לחלופין לסדרי עדיפויות לאומיים, במקרה שהממשל מעדיף לשים דגש על פיתוח אזור מסוים.

תנאים מקדימים
-------------

בדרך כלל, לפני תכנון תשתית התחבורה בודקים את הנתונים התעבורתיים של האזור הנתון בעבר, כדי לאפיין את הצרכים התחבורתיים הקיימים, או את אלו העשויים להיווצר.

תכנון תשתית תחבורה, יכול להתבצע כדי לפתור בעיה מקומית בוערת, כמו היעדר תחנות רכבת בערים בהן כבר עוברות מסילות ברזל, אבל גם במקרה כזה, ניתן לחקור ולהעריך את מספר הנוסעים הצפוי, כדי לתכנן את גודל התחנות ואת מגרשי החניה הצמודים אליהן.

יר"מ - יחידת רכב מושווה
-----------------------

על מנת לחשב נפחי תנועה משתמשים ביחידות יר"מ (PCU). נפחי תנועה במודלים של תחבורה מיוצגים ביר"מ על מנת לתרגם את עומסי התחבורה שתורם כל כלי רכב ממונע הנע בדרך.

מכונית פרטית נחשבת כ 1 יר"מ, אופנוע 0.8, משאית 1.8, אוטובוס 1.6, אוטובוס מפרקי 2 יר"מ וכדומה.

אפיון סוג התשתית
----------------

לאחר הערכת היקפי התעבורה הדרושים, ניתן להעריך מה סוג התחבורה המתאים לענות על צורכי התעבורה. באזורים בהם האוכלוסייה דלילה ומפוזרת יתאימו דרכים למכוניות פרטיות. באזורים עירוניים צפופים בעלי רחובות עמוסים ופקוקים יש צורך ברכבות תחתיות ובשבילים לאופניים. באזורים הרריים וקשים למעבר יש לקחת בחשבון בנייה של מערכות גשרים לכבישים ולמסילות ברזל ולהסתמך גם על תחבורה אווירית ובמקומות משופעים בנהרות ובאגמים תיתכן תחבורה באמצעות דוברות ומעבורות.

בדיקת עתודות הקרקע לתשתית התחבורה
---------------------------------

לאחר אפיון סוג התחבורה המתאים לצורכי התעבורה, יש לבדוק את האפשרויות המקומיות להקמת התשתית. לעיתים יש צורך לרכוש מגרשים ושדות מבעלים פרטיים כדי לסלול דרכים או לבנות מסילות ברזל. יש אפשרות גם להרוס דרכים מיושנות כדי לפנות דרך לפתרונות תחבורה מתקדמים ולפעמים יש לפנות או להעתיק מבנים קיימים כדי לאפשר את ביצוע התשתית המתוכננת.

תכנון תשתית התחבורה
-------------------

תכנון תשתית התחבורה מתבצע לפי התקנים הייחודיים לכל סוג תחבורה באותה המדינה ובאותו האזור. בתכנון מסילות ברזל יש להקפיד שהמסילה המתוכננת לא תהיה מפותלת מדי. דרכים לאופניים ולגלגיליות צריכות להיות מישוריות או בעלות שיפוע מתון. מנהרות צריכות לעמוד בעומסי האדמה שמעליהן ובעומסי רעידות אדמה וגם צריכות להיות מאווררות כדי לא לסכן את הנוסעים בתוכן. שדות תעופה בעלי נפח תחבורה גדול צריכים להיות מרוחקים מאזורי מגורים ובה בשעה צריכים להיות נגישים לריכוזי האוכלוסייה באמצעות אמצעי תחבורה קרקעיים.

ט.מ.י. - טבלת מטריצת ביקושים
----------------------------

כחלק מהתכנון נעזרים בטבלת מטריצת ביקושים, זו טבלה המונה מספר נסיעות בין אזורי התנועה השונים, יש מספר מטריצות על פי סוג התנועה ובהן:

* נסיעה מהבית למטרת עבודה
* נסיעה מהבית למטרת קניות
* נסיעה מהבת למטרת חינוך
* נסיעה מהבית לצרכים אחרים
* נסיעה שאינה מהבית

ראו גם
------

* הנדסת תחבורה
* תחבורה בת קיימא
* תחבורה לרכבים חשמליים פרויקט שנוצר על ידי הרשתות המקומיות בשיתוף עם חברת Greenspot ישראל להקמת תשתיות לרכבים חשמליים בישראל
**בנק א. מ. וי. היילברונר** היה בנק בארץ ישראל מ-1934 עד 1939.

היסטוריה
--------

הבנק נוסד באוגוסט 1934 ברחוב בן-יהודה בירושלים על ידי ד"ר וולטר היילברונר, בנקאי שעלה מברלין. הבנק נוסד על בסיס הון של 10,100 לירות ארץ ישראליות (לא"י). עסקי הבנק היו בעיקר במתן משכנתאות ובמסחר בניירות ערך. הקמת הבנק הייתה חלק מתופעה רחבה של הקמת בנקים בארץ ישראל באותה תקופה על ידי יוצאי גרמניה.

הבנק פרסם את עצמו בגרמנית, מאחר שלקוחותיו היו בעיקר מעולי העלייה החמישית ("עליית היקים"). הדבר היה למורת רוחם של דורשי השלטת השפה העברית.

במאי 1939, במשבר שהחל לפני מלחמת העולם השנייה, נסגרו בנקים רבים ובכללם בנק היילברונר שנהפך לחברה בע"מ.

הערות שוליים
------------

1. ↑  בנק חדש, דבר, 15 באוגוסט 1934
2. ↑  T. Skinner, **The Bankers' Almanac and Year Book**, 1935, page 954
3. ↑  בנק היילברונר, דואר היום, 26 באוגוסט 1934
4. ↑  שלמה ז. קלונסקי, **בנקים בארץ־ישראל בתקופת המנדט הבריטי, 1918–1947**, חמו"ל, 1978, עמ' 63
5. ↑  הבנקאות בחיפה - בנקים עם אוריינטציה גרמנית ב"חיפה מבלי לקום מהכורסא"
6. ↑  הגרמנית - לשון רשמית?,  הירדן, 20 בפברואר 1935
7. ↑  PALESTINE TANNING INDUSTRY SEVEN NEW UNDERTAKINGS REGISTERED, פלסטיין פוסט, 26 במאי 1939
**ידידיה בּוּלִי** (וגם **די-בּוּלִי**, בסרבית: **Једидија Були**;‏ 1834, בלגרד, נסיכות סרביה - 2 בספטמבר 1907, וינה, האימפריה האוסטרו-הונגרית) היה איש ציבור יהודי, סוחר ובנקאי נשיא הקהילה הספרדית בבלגרד וחבר הפרלמנט של נסיכות סרביה.

ביוגרפיה
--------

ידידיה "אדי" בולי נולד בשכונת יאלייה אשר בבלגרד ליעקב בולי שהיה סוחר. משפחת בולי מתועדת בבלגרד במסמכים העוסקים בתשלום מיסים החל מ-1828. ידידיה בולי היה סוחר ובנקאי אשר ייסד בנק למסחר. בולי כיהן כנציג מסחרי רשמי של נסיכות סרביה ורקם קשרי מסחר רשמיים עם מדינות שונות עבור הסרבים. בולי היה חבר במספר ארגוני סחר ותשתית ברחבי סרביה, ונחשב לטייקון היהודי הראשון. היה מקורב למילאן הראשון, מלך סרביה, ובהמשך לבנו אלכסנדר הראשון, מלך סרביה, והחל מ-15 בדצמבר 1881 מונה מטעמם לחבר האספה הלאומית של נסיכות סרביה, ובהמשך ממלכת סרביה. הוא היה היהודי הראשון שמונה לתפקיד זה בסרביה. בין השנים 1897–1907 כיהן כנשיא הקהילה הספרדית של בלגרד, ובתפקידו זה סייע במימון והיה מיוזמי הקמת בית הכנסת בית ישראל בבלגרד. ב-10 במאי 1907 נכח בולי בטקס הנחת אבן הפינה לבית הכנסת במעמד פטר הראשון, מלך סרביה. נפטר בווינה והוא בן 73 והובא לקבורה בחלקה הספרדית של בית הקברות החדש בבלגרד.

משפחתו
------

ידידיה בולי היה נשוי פעמיים. בנו מנישואיו הראשונים ללאה היה בנציון בולי - תעשיין, פוליטיקאי ופילנתרופ. לאה נפטרה בינקותו של בנציון. רעייתו השנייה מרקושה (מרקדה) בולי לבית לוי (בסרבית: Меркуша Були; ‏1853–1934), הייתה אשת ציבור ונמנתה עם מייסדות ארגון חברת הנשים היהודיות בבלגרד, אשר נוסד ב-1874 והיה ארגון הנשים הראשון בסרביה. מרקושה בולי כיהנה כנשיאת הארגון בין השנים 1894–1912. לידידיה ומרקושה נולדו שלושה ילדים: הוגו בולי (1875–1941) שהיה סוחר ונחשב לאבי ענף הכדורגל בסרביה ונרצח במחנה הריכוז טופובסקה שופה; מוריץ בולי (1876–1936) שהיה רופא ומומחה למחלות זיהומיות; ובת בשם סופיה.

קישורים חיצוניים
----------------

* מכתבי סופרים, הצפירה, 27 בדצמבר 1892

הערות שוליים
------------

1. ↑  ג'ני לבל, **עד הפתרון הסופי**, היהודים בבלגראד 1521–1942, הוצאת הקיבוץ המאוחד, 2006, עמוד 166.
2. ↑  יהודים נודעים בסרביה, עמודים 45–46 (בסרבית).
מניות של הבנק
**בנק למלאכה בע"מ** (נקרא גם פ.י.ב.י. למלאכה בע"מ) היה בנק בישראל. הבנק נוסד בשנת 1954 ביוזמת השר פנחס ספיר והתאחדות המלאכה והתעשייה בישראל ותוך שותפות של ממשלת ישראל, בנק הפועלים, ובנק "הלוואה וחסכון". לקוחות הבנק היו בעיקר בעלי מלאכה קטנים ובינוניים. הבנק התקיים באופן עצמאי עד שנרכש על ידי קבוצת הבנק הבינלאומי ב-1978.

אין להתבלבל עם "בנק למלאכה" שנוסד לראשונה ב-1923 על ידי מרכז בעלי מלאכה בתל אביב בראשות יהודה מינינברג והתקיים לאורך שנות ה-20 וה-30..

הבנק סייע לבעלי המלאכה והחרושת בעיקר במתן אשראי נוח להקמת מקומות תעסוקה חדשים, לפיתוח מפעלים קיימים, לרכישת ציוד ונדל"ן לבתי מלאכה. הקצבת אשראי בריבית נמוכה למימון עבודות, לתעסוקה, לרכישת חומרי גלם וציוד מכני, להקמת סדנאות ומימון עסקות יצוא.

עם ייסודו הנפיק הבנק מניות יסוד. 51% מהן נרכשו על ידי ממשלת ישראל והיתר על ידי אזרחים מהשורה. מאז 1979 המניות אינן נסחרות בבורסה לניירות ערך וליורשיהן לא ברור אם ניתן לפדותן ומה ערכן.

קישורים חיצוניים
----------------

* על הבנק באתר מילון מונחי הביטוח
* הבנק למלאכה יפתח בינואר, דבר, 25 בדצמבר 1953
* שנת בר מצווה לבנק למלאכה, דבר, 3 בינואר 1968
* הבנק למלאכה יימכר לבנק הבינלאומי הראשון, מעריב, 18 ביוני 1978
* יצחק דנון, ‏אושר לבנק הבינלאומי להשלים רכישת חברת פ.י.ב.י למלאכה ב-1.2 מיליון שקל, באתר גלובס, 31 בדצמבר 2002

הערות שוליים
------------

1. ↑  התחלת פעולותיו של הבנק למלאכה, דואר היום, 10 באוגוסט 1923
2. ↑  דוד תדהר (עורך), "יהודה מינינברג (התחלה בעמוד קודם)", באנציקלופדיה לחלוצי הישוב ובוניו, כרך א (1947), עמ' 188
**אווליי** (באנגלית: **Eveleigh**) הוא פרוור בסידני, המנוהל על ידי עיריית סידני (The City of Sydney).

גאוגרפיה
--------

אווליי הוא שטח בין רדפרן במערב (הגבול הוא בתחנת הרכבת רדפרן), אלכסנדריה ווטרלו בדרום, ניוטאון במזרח ודרלינגטון בצפון. הוא אחד הפרוורים הבודדים בסידני שאינו מכיל בתי מגורים ומתועש לחלוטין. הוא ממוקם כשלושה ק"מ דרומית למרכז העסקים הראשי של סידני. בעבר נפרש יותר מערבה וכלל את תחנת הרכבת רדפרן.

היסטוריה
--------

בעליה הראשון של הקרקע באווליי היה סגן ג'יי-אר הולדן, שנתן לשטח את שמו בעקבות מקום הולדתו באנגליה. השטח כלל במקור חלק נכבד מהפרוור הסמוך רדפרן, ושימש גם למגורים.

בשנות השמונים של המאה ה-19 הלאימה ממשלת ניו סאות' ויילס את שירות הרכבות הפרטי והכושל באזור סידני. חצר הרכבות אווליי הוקמה על מנת לשרת ולתחזק את מערכת הרכבות הקיימת באזור העיר, וב-1908 החלו לייצר באווליי קטרים חדשים. באותה תקופה כ-3,000 עובדים היו מועסקים באתר. עד שנת 1980 העובדים הגיעו לאתר באופן עצמאי מהפרוורים הסובבים, ובשנה זו הם הקימו את תחנת תחנת הרכבת מקדונלדטאון שנועדה לשמש עובדים להגעה לאתר. שתי תחנות הרכבת רדפרן ומקדונלדטאון הן הקרובות ביותר לפרוור.

סדנאות ומחסני העבודה באווליי היו בעלי חשיבות גדולה לתעשייה באזור סידני. בחצר הרכבות פותח ויוצר קטר הקיטור הראשון באוסטרליה והיא הייתה מקום הייצור והפיתוח של מרבית הטכנולוגיות ששימשו לרכבות קלות במדינה במהלך ראשית המאה ה-20, כמו גם כלי ההנדסה הבינונית והקלה. אווליי היה גם מפעל ייצור התחמושת העיקרי למאמצי צבא אוסטרליה במהלך מלחמת העולם הראשונה ומלחמת העולם השנייה.

אווליי הייתה גם מוקד לשינוי חברתי, שכן בה החלה שביתת עובדי הרכבות הראשונה בניו סאות' ויילס, שהביאה ליצירת שבוע עבודה בן שישה ימים, והפכה לתקדים לכוחם של איגודים מקצועיים.

חצר הרכבות נסגרה בשנת 1988, ועבודות הרכבת הועברו לאינפילד. בשנת 1989 אירח אווליי את שוק פאדיז מרקט, בזמן שאתר השוק הקבוע בהיימרקט היה בשיפוצים.

תרבות
-----

שדירת הכניסה לפארק המדע באווליי
בשנת 1991 ממשלת ניו סאות' ויילס, ביחד עם מספר אוניברסיטאות בסידני, הקימה באווליי את פארק הטכנולוגיה האוסטרלי (Australian Technology Park). פארק זה הוא בסיס לחברות הזנק וחברות היי-טק שונות, כמו גם אתר צילומים ואולפנים למספר רב של תוכניות טלוויזיה, בין השאר "כוכב נולד" האוסטרלי (Australian Idol), התוכנית Master Chef ועוד. בתחילת המאה ה-21 התבסס במקום גם אולפן צילומי קולנוע, בו בין השאר מתוכננים הסרטים "Happy Feet 2" ו-"Mad Max 4".

חלק נפרד מחצר הרכבות הישנה, הפונה לכיוון רחוב וילסון, הפכה לאולם תיאטרון.

קישורים חיצוניים
----------------

ויקישיתוף מדיה וקבצים בנושא **אווליי** בוויקישיתוף
* אווליי באתר "Dictionary of Sydney"
* אווליי באתר "Sydney Suburbs" (אורכב 11.08.2011 בארכיון Wayback Machine)

הערות שוליים
------------



| פרוורי סידני העיר |
| --- |
| 

|  |
| --- |
| אווליי • אולטימו • אליזבת' ביי • אלכסנדריה • אננדייל • ארסקינוויל • ברנגרו • ביקונספילד • גליב • דוז פוינט • דרלינגהרסט • דרלינגטון • היימרקט • וולומולו • וטרלו • זטלנד • מור פארק • מילרס פוינט • ניוטאון • סארי הילס • מע"ר סידני • סנטניאל פארק • פדינגטון • פוטס פוינט • פורסט לודג' • פירמונט • צ'יפנדייל • קמפרדאון • ראשקטרס ביי • רדפרן • רוקס • רוסברי |

 |
**קז'ימייז' דיינה** (בפולנית: **Kazimierz Deyna**, 23 באוקטובר 1947 – 1 בספטמבר 1989) היה כדורגלן עבר פולני, ששיחק בעמדת הקישור. דיינה רשם 97 הופעות במדי נבחרת פולין.

קריירה
------

קז'ימייז' דיינה החל את קריירת הכדורגל שלו בשנת 1958, כששיחק כשחקן נוער במועדון וולקניארז סטארוגארד גדנסקי. בשנת 1966, הוא שיחק בל.ק.ס לודז',ולאחר זמן קצר עבר ללגיה ורשה. דיינה הפך במהרה לאחד השחקנים החשובים ביותר של לגיה, וב-1969 וב-1970 זכה עם הקבוצה באליפות פולין.

ב-24 באפריל 1968, ערך דיינה את הופעת הבכורה שלו בנבחרת פולין במשחק נגד נבחרת טורקיה. הוא זכה במדליית הזהב באולימפיאדת הקיץ 1972 במינכן, ובמקום השלישי בגביע העולם בכדורגל 1974. הוא גם היה מלך השערים של המשחקים האולימפיים ב-1972, עם תשעה שערים. הוא דורג במקום השלישי בכדורגלן השנה באירופה לשנת 1974.

לאחר הופעותיו במונדיאל 1974, כמה מהקבוצות הבכירות של אירופה, כמו סנט אטיין, מילאן, אינטר מילאן, מונקו, ריאל מדריד ובאיירן מינכן, ניסו לרכוש את שירותיו, אולם המשטר הקומוניסטי בפולין מנע ממנו לעבור למערב אירופה, ולכן הוא נשאר בלגיה ורשה. ריאל מדריד הייתה כל כך נחושה לרכוש את דיינה שהיא שלחה את המדים שלה לוורשה עם שמו ומספרו "14". ב-1978 שימש בתור קפטן הנבחרת הפולנית בגביע העולם בכדורגל בארגנטינה.

בשנת 1978 עבר לדיינה למנצ'סטר סיטי האנגלית. הוא ערך את הופעת הבכורה שלו בנובמבר 1978. דיינה סבל מפציעות רבות במהלך תקופתו בקבוצה, אותה הוא עזב בינואר 1981 לאחר שרשם במדיה 43 הופעות בלבד בהן כבר 13 שערים.

דיינה היגר לארצות הברית, שם חתם בסן דייגו סוקרס מה-NASL בינואר 1981. באותה השנה השתתף בסרט "הבריחה לניצחון" בתור פול וולצ'ק.

ב-1989, דיינה נהרג בתאונת דרכים בסן דייגו, קליפורניה, בהיותו בן 41.

בשנת 1994, דיינה נבחר לכדורגלן הפולני הגדול בכל הזמנים על ידי התאחדות הכדורגל הפולנית.

קישורים חיצוניים
----------------

ויקישיתוף מדיה וקבצים בנושא **קז'ימייז' דיינה** בוויקישיתוף
* 

* אתר האינטרנט הרשמי של קז'ימייז' דיינה (בפולנית)

* פרופיל, באתר Transfermarkt

* פרופיל, באתר WorldFootball.net
* קז'ימייז' דיינה, באתר "Find a Grave" (באנגלית)

הערות שוליים
------------

1. ↑  Legia Warszawa: 75 Years of Kazimierz Deyna, באתר Warsaw Insider‏, 23 באוקטובר 2022
2. ↑  Remembering Kazimierz Deyna: thirty years on from his death, the iconic footballer remains close to the hearts of millions of Poles, באתר The First News‏, 3 בנובמבר 2019
3. ↑  Kazimierz Deyna, IMDB

| **נבחרת פולין – מונדיאל 1978** |
| --- |
| 1 טומשבסקי • 
2 מזור • 
3 מאקולביץ' • 
4 שימנובסקי • 
5 נוולקה • 
6 גורגון • 
7 איוואן • 
8 קספרצ'ק • 
9 ז'מודה • 
10 רודי • 
11 מאסטלר • 
12 דיינה (ק) •
13 קופצביץ' • 
14 יוסטק •
15 קוסטו •
16 לאטו •
17 סצרמך •
18 בונייק •
19 לובאנסקי •
20 ווייציצקי •
21 קוקלה •
22 קוסטרצבה •
מאמן: גמוך | פוליןפולין |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1066400296
* NLP: A11820135
* VIAF: 314791065
* WorldCat: viaf-314791065

 |
**חובה** ו**זכות** הם מונחים בסיסיים מתחום הנהלת החשבונות וחשבונאות. המונחים משמשים לציון העסקאות הנרשמות בספר החשבונות (או יומן החשבונות). פעולת חובה (חיוּב) מצביעה על רישום של נכס או הוצאה ואילו פעולת זכות (זיכוי) מצביעה על רישום של התחייבות או הכנסה.

| חשבון המחאות לפרעון |
| --- |
| חובה | זכות |
|  |  |
|  |  |
|  |  |
|  |  |
|  |  |

תנועות (עסקאות) של כסף ותנועות חשבונאיות אחרות נרשמות בחשבונות (או כרטיסים או כרטסות). למשל, בחשבון "הוצאות חשמל" יירשמו הוצאות הקשורות לחשמל, ובחשבון "קופת מזומנים" יירשמו כל הפעולות של יציאה וכניסה של מזומן בקופה. כל חשבון מורכב משני צדדים: חובה וזכות. מונחים אלו מאפשרים למנהלי החשבונות לעקוב אחרי התנועות שבחשבונות. כל מונח מציין גידול או קיטון ביתרת החשבון. בחשבונות המהווים נכס, כגון חשבון קופה או חשבון לקוח, חובה מציין גידול של היתרה וזכות - קיטון. בחשבונות המהווים התחייבות, כגון חשבון המחאות לפירעון או חשבון הכנסות ממתן שירותים, חובה מציין קיטון של היתרה וזכות - גידול. להלן טבלה המציגה כיצד מושפעים החשבונות מחיובים וזיכויים (כאשר Increase = גידול, Decrease = קיטון):

| חשבון | חובה | זכות |
| --- | --- | --- |
| נכס | Increase | Decrease |
| הוצאה | Increase | Decrease |
| התחייבות | Decrease | Increase |
| הון עצמי | Decrease | Increase |
| הכנסות | Decrease | Increase |

הרישום בספר החשבונות של חברה שמנהלת מערכת הנהלת חשבונות כפולה, נעשה באמצעות פקודות יומן מאוזנות, כאשר כל צד - חובה וזכות - צריך להיות שווה בערכו הכולל. צד החובה מסומן בדרך כלל באות ח' וצד הזכות - באות ז'. לדוגמה, כאשר חברה נותנת לאחד מלקוחותיה שירותי ניקיון בסך 100 שקלים ומעבירה לו חשבונית, היא תרשום את פקודת היומן הבאה:

ח'   חשבון לקוח                           100
ז'   חשבון הכנסות משירותי ניקיון          100
כלומר, הלקוח חייב לחברה סך של 100 שקלים, ומאידך - החברה רשמה הכנסות בסך 100 שקלים. הפקודה מאוזנת מאחר שיש סך זהה בכל צד. כאשר החברה תקבל תשלום מהלקוח, היא תזכה את החשבון שלו, ותחייב את חשבון הקופה:

ח'   חשבון קופת מזומן     100
ז'   חשבון לקוח               100
כעת הלקוח אינו חייב דבר לחברה (יתרתו היא 0), ואילו לחברה יש נכס של 100 שקלים במזומן.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537033505171
* LCCN: sh94003375

 |
**ניתוב סטטי** (באנגלית: **Static Routing**), בתקשורת מחשבים, הוא ניתוב קבוע המוגדר לרכיב ברשת, בניגוד לניתוב דינמי הנלמד מפרוטוקול ניתוב כלשהו. ניתוב סטטיים מגדירים באופן קשיח את הנתיבים שבהם יש להשתמש כדי לנתב מידע ברשת, והם בדרך כלל נקבעים מראש על ידי מנהל הרשת. עקרונית ניתן להגדיר כל רשת מחשבים כך שתנתב את המידע באמצעות ניתובים סטטיים בלבד, אולם חוסר היכולת של רשת כזו להתגבר על תקלות או שינויים ברשת מהווה חיסרון משמעותי ביותר, כמו גם הקושי הניהולי הנדרש כדי לתחזק את הרשת לאורך זמן. במידה ואכן מתרחש שינוי ברשת המוגדרת לעבוד באמצעות ניתובים סטטיים בלבד, מנגנון הניתוב מופרע ולא יחזור לעבוד עד שמנהל הרשת יגדיר את מסלולי הניתוב החדשים לרכיבים הרלוונטיים.

יחד עם זאת, יש לניתובים סטטיים שימושים הגיוניים ברשתות המבוססות על ניתוב דינמי, בעיקר כדי להגדיר את ניתוב ברירת המחדל וכדי לקבע מסלולים מראש על ידי מנהל הרשת גם אם הם אינם המסלולים הנבחרים לפי מטריקת הניתוב, על מנת לנצל טוב יותר את משאבי הרשת.

דוגמאות
-------

### הגדרת ניתוב סטטי בנתב סיסקו

על גבי נתבי סיסקו, הפקודה:

> `configure terminal  
> 
> ip route 10.10.20.0 255.255.255.0 192.168.100.1`
> 
> 

מגדירה לנתב ניתוב סטטי של חבילות המיועדות לטווח הכתובות 10.10.20.0-10.10.20.255 דרך הרכיב שכתובתו 192.168.100.1. הפקודה:

> `configure terminal  
> 
> ip route 0.0.0.0 0.0.0.0 192.168.100.1`
> 
> 

מגדירה לנתב את ניתוב ברירת המחדל לרכיב שכתובתו 192.168.100.1.

### הגדרת ניתוב סטטי בחלונות

בחלונות, הפקודה:

> `route ADD 157.0.0.0 MASK 255.0.0.0 157.55.80.1 METRIC 3`
> 
> 

מגדירה ניתוב סטטי של חבילות המיועדות לטווח הכתובות 157.0.0.0-157.255.255.255 דרך הרכיב שכתובות 157.55.80.1. כמו כן הפקודה משייכת לניתוב זה את המטריקה 3, כך שמערכת ההפעלה יכולה לתעדף בין הניתוב הסטטי המוגדר לבין מסלולי ניתוב אחרים, במידה ויש כאלו.

ראו גם
------

* טבלת ניתוב
**לינדה ג'קסון** (באנגלית: **Linda Jackson**) היא אשת עסקים אנגלייה, המשמשת כמנכ"לית יצרנית הרכב הצרפתית פיג'ו. בין השנים 2014–2020 שימשה כמנכ"לית סיטרואן.

קריירה
------

ג'קסון נולדה וגלה בקובנטרי, אנגליה. בשנת 1977 החלה לעבוד במשרה זמנית כפקידה במחלקת החשבונאות של חברת יגואר. בהמשך אותה שנה עברה לעבוד במחלקת החשבונאות בקבוצת MG רובר. במהלך עבודתה בחברה מימנה רובר את לימודיה לתואר שני במנהל עסקים (EMBA)‏ באוניברסיטת ווריק אותו למדה בלימודי ערב. היא הועסקה במספר משרות בתחומי הכספים והמכירות בחברה לפני שמונתה בשנת 1998 למנהלת הכספים של רובר בצרפת. היא מונתה למנהלת הפעילות בצרפת בשנת 2000 ובשנת 2004 מונתה למנהלת הכספים הראשית באירופה.

בשנת 2005 עזבה את רובר ועברה לעבוד כמנהלת כספים בחברת סיטרואן. כעבור ארבע שנים מונתה למנהלת הכספים של סיטרואן בצרפת. בשנת 2010 מונתה למנהלת הפעילות של סיטרואן בבריטניה ואירלנד. בשנת 2014 מונתה למנכ"לית סיטרואן. בשנת 2020 הוחלפה בתפקיד על ידי וינסנט קובי, ששימש כסגנה.

בינואר 2021, כחלק מהתהליך הארגוני שהוביל להקמת תאגיד סטלנטיס, מונתה למנכ"לית פיג'ו.

קישורים חיצוניים
----------------

ויקישיתוף מדיה וקבצים בנושא **לינדה ג'קסון** בוויקישיתוף

הערות שוליים
------------

1. ↑  Mystery Monday: Citroën Global CEO Linda Jackson discusses life in the driving seat, Goodwood.com, 5 September 2016
2. ↑  How an EMBA fuelled Linda Jackson’s drive to become Citroën CEO, Financial Times, 11 October 2016
3. ↑  רועי צוקרמן, אישה בראש סיטרואן - לראשונה ב-95 שנים, באתר ynet, 8 במאי 2014
4. ↑  Citroen and DS get new bosses in PSA reshuffle, Autocar.co.uk, 15 January 2020
5. ↑  Management structure of 14-brand Stellantis company detailed, Autocar.co.uk, 19 January 2021
**תכנון מכניזמים** הוא תחום בתורת המשחקים, בעל יישומים בכלכלה. בעוד שתורת המשחקים נוטה לחקור את התנהגות השחקנים במנגנונים קיימים, ענף תכנון המכניזמים (המכונה לעיתים תורת המשחקים ההופכית), נועד לבנות משחקים אשר יגרמו לשחקניהם להתנהג באופן הרצוי למארגן המשחק.

מטרות מארגן המנגנון יכולות להיות שונות - רווח מרבי (כמו למשל בבעיית המכירה הפומבית), מיקסום תועלת המשתתפים (בקביעת מדיניות ממשלתית) ועוד. התורה מספקת לו כלים לבנות מנגנונים אשר יאפשרו לו להשיג את מטרתו בלי להניח שיתוף פעולה של המשתתפים. (להם אינטרסים שונים משלו) כדוגמה למנגנון למיקסום תועלת המשתתפים במכירה פומבית, ניתן להתבונן במנגנון מכרז מחיר שני.

פרס נובל לכלכלה לשנת 2007
-------------------------

ב-15 באוקטובר 2007 הודיעה הוועדה לבחירת פרס נובל לכלכלה כי חתני פרס נובל לשנת 2007 הם הכלכלנים האמריקנים פרופ' ליאוניד הורביץ מאוניברסיטת מינסוטה, פרופ' אריק מסקין מאוניברסיטת פרינסטון ופרופ' רוג'ר מאירסון מאוניברסיטת שיקגו. הם זכו בפרס על פיתוחים בתחום עבור מוסדות כלכליים. התאוריה פותחה על ידי פרופ' הורוביץ, ושוכללה ויושמה על ידי הפרופסורים מסקין ומאירסון.

קישורים חיצוניים
----------------

* האתר הרשמי של ועדת פרס נובל לכלכלה לשנת 2007
* ההודעה לעיתונות של ועדת פרס נובל לכלכלה לשנת 2007
* ההודעה לציבור של ועדת פרס נובל לכלכלה לשנת 2007 בפורמט PDF

|  |  |
| --- | --- |
| בקרת זהויות עריכת הנתון בוויקינתונים | 
* GND: 7643554-4

 |
אין לבלבל עם אין לבלבל ערך זה עם הערך "חוברה גדולה".

**חובה גדולה** (שם מדעי: *Otis tarda*) היא מין של חובה גדולה יחידה בסוגה, החיה בערבות עשב ובתות, בעיקר בדרום אירופה ובמרכז ומערב אסיה ומזדמנת נדירה ביותר בישראל. היא שוכנת קרקע ואחת העופות המעופפים הגדולים ביותר בעולם. היא גם המין הגדול ביותר במשפחת החובתיים.

לחובה הגדולה מוכרים שני תת-מינים:

* *Otis tarda tarda*
* *Otis tarda dybowskii*

החובה היא עוף גדול ממדים - אורכה 105 ס"מ בממוצע, גובהה 90–105 ס"מ ומוטת כנפיה 240 ס"מ. הזכרים שוקלים בין 5.8 ל-18 ק"ג והנקבות בין 3.1 ל-8 ק"ג, אף שלעיתים יש פרטים גדולים יותר. למעשה החובה היא אחת העופות המעופפים היותר גדולים בעולם, יחד עם שקנאי מסולסל, קונדור האנדים, ברבור מחצצר ואלבטרוס נודד. אלה עופות עם נוצות כתומות בחזה ובבטן וכנפיים חומות עם דוגמה סרוגה של קווים, זנב גדול עם אברות רחבות פרועות מעט וראש אפור עם עיניים קטנות וצוואר לבן ושעיר בעל זיפי נוצות הפונים אחורה בקצהו. הרגליים כהות וארוכות מאוד.

החובה היא אוכלת כל מובהקת הניזונה הן מהחי והן מהצומח. הם חיים לבד אך בחורפים הם מתקבצים ללהקות כדי לנדוד דרומה, זאת הם עושים בעיקר במרכז אסיה ורוסיה שם החורפים קשים מאוד. החובה יכולה לרוץ במהירות על הקרקע כדי להימלט מטורפים כגון שועלים, וביכולתה להגיע למהירות של עד 48 קמ"ש.

קישורים חיצוניים
----------------

ויקישיתוף מדיה וקבצים בנושא **חובה גדולה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
* IBC
 |

* ארז ארליכמן, אורחת נדירה בישראל: חובה גדולה ביקרה בגולן, באתר ynet, 28 בינואר 2008

/ אתר למנויים בלבד גדעון לב, ציפורים ממין החובה הגדולה משתמשות בצמחים לצרכים רפואיים, באתר הארץ, 24 בנובמבר 2022

הערות שוליים
------------

1. ↑  חובה גדולה באתר הרשימה האדומה של IUCN

זכר של חובה גדולה במצג ראווה
חובה גדולה בגן חיות בגן החיות של בייג'ינג
ביצי חובה גדולה

| חובתיים |
| --- |
| חובה קטנה (סוג ומין יחיד) | חובה קטנה | 
 |
| חובה גדולה | חובה גדולה |
| חובה זהובת-עורף | חובת לודוויג • חובת דנהם • חובה נובית • חובת הוגלין |
| חוברה גדולה | חוברה אפריקנית • חוברת ערב • חוברה אוסטרלית • חוברה הודית גדולה |
| חוברה | חוברה מדברית • חוברת מקווין |
| חובה לבנת-עורף | חובה לבנת בטן • חובה כחולה • חובת קארו • חובת ריפל • חובה חומה קטנה |
| חוברה שחורה | חוברה שחורה צפונית • חוברה שחורה דרומית |
| חובה בנגלית | חובה בנגלית |
| חובה מנוקדת | חובת הארטלוב • חובה שחורת בטן |
| חובה מצוייצת | חובת סביל • חובה צהובת ציצה • חובה אדומת ציצית |
| חובה זוטרת | חובה זוטרת |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541956205171
* NKC: ph114363

 |
**תכנות הצהרתי** (Declarative programming) הוא פרדיגמת תכנות במדעי המחשב המבטאת את הלוגיקה החישובית בלי להגדיר את בקרת הזרימה שלה. שפות רבות משתמשות בצורה זו כך שהתוכנית תתאר **מה** היא צריכה לבצע, ולא **איך** היא צריכה לבצע זאת, בשונה מתכנות אימפרטיבי, הדורש הגדרה של אלגוריתם.

שפות תכנות הצהרתיות כוללות בין היתר ביטויים רגולריים, תכנות לוגי ותכנות פונקציונלי.

קיימות מספר פרדיגמות שונות המבוססות על תכנות הצהרתי.

* **תכנות פונקציונלי** (Functional programming) - תכנות פונקציונלי מנסה למזער ולהימנע מתופעות לוואי (side effect) ולפיכך נחשבת פרדיגמה זו כתכנות הצהרתי. אף על פי ששפות תכנות פונקציונליות מגדירות לרוב "איך" לבצע פעולה, המהדר של שפת התכנות רשאי לשנות את ההתנהגות של פונקציה, כל עוד אותה תוצאה נשמרת לאותו קלט. כך ניתן להגדיר שפונקציה תבצע את פעולתה בצורה מקבילית, או לערוך אופטימזציות בפונקציה (כדוגמת Deforestation) שלא ניתן לבצע בצורה בטוחה בשפות המאפשרות תופעות לוואי.
* **תכנות לוגי** (Logic programming)
* **תכנות אילוצים** (Constraint programming) - בתכנות אילוצים מגדירים אילוצים בין המשתנים, והאילוצים נפתרים באמצעות מתן ערכים למשתנים באופן שבו הפתרון יתאים למספר המרבי של אילוצים.
* שפות המיועדות לתחום ספציפי (Domain-specific languages) - דוגמאות לכך הם CSS, ביטויים רגולריים וחלק מ-SQL (שאילתות SELECT). שפות תגיות רבות הן דקלרטיביות כדוגמת HTML,‏ MXML,‏ XAML,‏ XSLT ו-SVG.

דוגמאות
-------

בדוגמה הבאה בשפת SQL מתבצעת שליפת כל הרשומות מתוך טבלה Book כאשר הן מסוננות לפי התנאי שדה price גדול מ-100, וממויינות לפי שדה title.

```
SELECT \*
 FROM Book
 WHERE price > 100.00
 ORDER BY title;

```

בתכנות אימפרטיבי היה צריך ליצור משתנה שקורא לתוכו כל הרשומות, לולאת For שסוקרת את כל הרשומות, מסננת אותן באמצעות תנאי If, ולאחר מכן ממיינת את כל התוצאות. בדוגמה הבאה בשפת C#‎ אפשר לראות מימוש לא שלם של התהליך וניתן לראות את הפשטות והקלות של תכנות הצהרתי לעומת המורכבות של תכנות אימפרטיבי אף בשפה מודרנית.

```
 List<BookStruct> Book = LoadAllBookRecordFromTbl();

 List<BookStruct> BookDest = new List<BookStruct>();
 
 foreach (var bookItem in Book)
 {
 if (bookItem.price > 100.00F)
 BookDest.Add(bookItem);
 }

 BookDest.Sort((s1, s2) => s1.title.CompareTo(s2.title));

```

קישורים חיצוניים
----------------

ויקישיתוף מדיה וקבצים בנושא **תכנות הצהרתי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007544381005171
* BNE: XX538968
* BnF: cb123495726 (data)
* GND: 4293503-9
* LCCN: sh93000071

 |
**חואקין פיקרס מוריירה** (בספרדית: **Joaquín Piquerez Moreira**; נולד ב-24 באוגוסט 1998 במונטווידאו שבאורוגוואי) הוא כדורגלן אורוגוואי המשחק בעמדת המגן השמאלי בקבוצת פלמיירס מליגת העל הברזילאית ובנבחרת אורוגוואי.

קריירת מועדונים
---------------

פיקרס גדל במחלקת הנוער של דפנסור ספורטינג מליגת העל האורוגוואית. בשנת 2017 החל לשחק בקבוצה הבוגרת של המועדון, במדיה ערך 26 הופעות ליגה.

בשנת 2019 חתם פיקרס בריבר פלייט מונטווידאו מליגת העל האורוגוואית. הוא ערך 21 הופעות ליגה במדי המועדון, בהן הבקיע שלושה שערים.

ב-14 בינואר 2020 חתם פיקרס בפניארול מליגת העל האורוגוואית, במדיה ערך 37 הופעות ליגה.

ב-31 ביולי 2021 חתם פיקרס בפלמיירס מליגת העל הברזילאית.

קריירה בינלאומית
----------------

ב-2 בספטמבר 2021 ערך פיקרס את הופעת הבכורה שלו בנבחרת אורוגוואי, בתיקו 1-1 נגד נבחרת פרו במסגרת מוקדמות מונדיאל 2022.

קישורים חיצוניים
----------------

ויקישיתוף מדיה וקבצים בנושא **חואקין פיקרס** בוויקישיתוף
* חואקין פיקרס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  PALMEIRAS ACERTA CONTRATAÇÃO DO LATERAL URUGUAIO JOAQUÍN PIQUEREZ באתר הרשמי של פלמיירס, 31 ביולי 2021 (בפורטוגזית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"חואקין פיקרס"**.
**וסילה סבסטיאן דינקו** (ברומנית: **Vasile Sebastian Dîncu**; נולד ב-25 בנובמבר 1961) הוא פוליטיקאי רומני מהמפלגה הסוציאל-דמוקרטית. שימש כסגן ראש ממשלת רומניה וכשר לפיתוח אזורי ומנהל ציבורי בין 2015–2017, וכשר ההגנה הלאומית בין 2021–2022.

ביוגרפיה
--------

דינקו נולד בנסאוד ב-25 בנובמבר 1961. הוא למד סוציולוגיה באוניברסיטת באבש-בויאי ולפני שהצטרף לפוליטיקה היה פרופסור לסוציולוגיה באוניברסיטת בוקרשט. הוא ייסד את השבועון REPORTER המופיע בטרנסילבניה, ואת המגזין SINTEZA.

החל משנת 2000, דינקו הוא חבר פעיל במפלגה הסוציאל-דמוקרטית הרומנית. בשנת 2004 הוא נבחר לסנאט הרומני מטעם המפלגה. ב-2007 הוא נבחר גם לפרלמנט האירופי מטעם מפלגת הסוציאליסטים האירופאים.

בנובמבר 2015 מונה דינקו לשר לפיתוח אזורי ומנהל ציבורי, ולסגן ראש ממשלת רומניה בממשלתו של דאצ'יאן צ'ולוש. הוא כיהן בשני התפקידים עד פיזור ממשלתו של צ'ולוש בינואר 2017. בסוף שנת 2020 הוא נבחר מחדש לסנאט, ובנובמבר 2021 נקרא לשמש כשר ההגנה הלאומית בממשלתו של ניקולאיה צ'וקה. 

באוקטובר 2022, העניק דינקו ראיון בו טען כי על מדינות נאט"ו לנהל משא ומתן עם רוסיה על סיום מלחמת אוקראינה-רוסיה, גם ללא הסכמת אוקראינה. דבריו עוררו סערה, וזכו לגינוי מהנשיא קלאוס יוהאניס. ב-24 באוקטובר הוא התפטר מתפקיד שר ההגנה. הנימוק הרשמי להתפטרותו היה חוסר יכולת לשתף פעולה עם ראש הממשלה והנשיא.

קישורים חיצוניים
----------------

* 
* וסילה דינקו באתר הפרלמנט האירופי
* וסילה דינקו בפייסבוק

הערות שוליים
------------

1. ↑  Din culisele demisiei lui Vasile Dîncu. Cum joacă și ce vrea să obțină PSD

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007368118105171
* GND: 1117125041
* LCCN: n2012021869
* SUDOC: 193043254
* VIAF: 240587131
* WorldCat: lccn-n2012021869

 |
**ג'פרי ס. ביוקנן** (באנגלית: **Jeffrey S. Buchanan**) הוא קצין בדימוס בדרגת לוטננט גנרל. שירת כמפקד כוחות הצבא בפיקוד צפון של ארצות הברית (הארמייה החמישית).

ביוגרפיה
--------

ביוקנן סיים ב-1982 תואר ראשון באקולוגית חיות הבר באוניברסיטת אריזונה והתגייס לצבא ארצות הברית. שירת כמפקד מחלקה רובאית, מפקד מחלקת סיור וסגן מפקד פלוגה בגדוד הראשון של רגימנט החי"ר 504 בדיוויזיה המוטסת ה-82. לאחר קורס קציני חי"ר מתקדם מונה למפקד פלוגת תצפיות בגדוד המודיעין 125 של דיוויזיית החי"ר ה-25. בתפקידו הבא שימש מפקד פלוגה רובאית ומפקד פלוגת מפקדה בגדוד הרביעי של רגימנט החי"ר 22 בדיוויזיה. בשנים 1991–1994 שירת כמפקד פלוגה ומפקד גדוד בווסט פוינט. למד במכללה לפיקוד ומטה של הצבא, ב-1995 מונה לקצין אג"ם של הגדוד הראשון ברגימנט החי"ר 327 של הדיוויזיה המוטסת ה-101 לאחר מכן שימש קצין אג"ם של החטיבה הראשונה בדיוויזיה. ב-1997 מונה לקצין אג"ם בכוח המשימה לאיתור נעדרים של פיקוד האוקיינוס השקט של ארצות הברית. 

ביוני 1999 מונה למפקד הגדוד השלישי ברגימנט החי"ר 187 של הדיוויזיה המוטסת ה-101. ביולי 2001 מונה למדריך במרכז הלאומי לאימונים שבפורט ארווין בקליפורניה. ביוני 2003 מונה לראש ענף פיתוח תורות לחימה בבית הספר לחי"ר של הצבא בפורט בנינג. 

ביוני 2004 מונה למפקד חטיבת האימונים השנייה בדיוויזיית החי"ר 75, בתקופה שירותו הוצב בעיראק ושימש מפקד צוות העברת השליטה לכוחות המיוחדים של משטרת עיראק ולאימון כוחות המשטרה המקומיים. במאי 2006 מונה לעוזר ראש מטה הארמייה החמישית. בנובמבר 2007 מונה לסגן מפקד הדיוויזיה ההררית העשירית, במהלך מילוי תפקיד זה הוצבה הדיוויזיה בעיראק, תחילה קיבלה אחריות על גזרת מרכז ולאחר מכן על הגזרה הדרומית. באוגוסט 2009 מונה לקצין אג"ם, תכנון ואימונים בפיקוד כוחות המילואים של צבא ארצות הברית. ביולי 2010 מונה לקצין שיתוף פעולה צבאי-אזרחי בפיקוד כוחות ארצות הברית בעיראק וכן שימש דובר הפיקוד. בפברואר 2012 מונה לעוזר מפקד המרכז למצוינות במודיעין של הצבא. באפריל 2012 מונה לסגן מפקד קורפוס I בבסיס המשותף לואיס-מקורד במדינת וושינגטון. ב-2013 מונה למפקד הכוחות הצבאיים באזור הבירה וושינגטון די. סי.. ב-2015 מונה לסגן מפקד כוחות ארצות הברית ונאט"ו באפגניסטן. 

באוגוסט 2016 קודם לדרגת לוטננט גנרל ומונה למפקד כוחות הצבא בפיקוד צפון של ארצות הברית (הארמייה החמישית). ב-2017 מונה לקצין הקשר של הצבא ב-FEMA לפיקוח על מאמצי הסיוע בפוארטו ריקו בעקבות הוריקן מריה. ביוני 2019 סיים את תפקיד כמפקד הארמייה החמישית ופרש מהשירות הצבאי.

ביוקנן בעל תואר שני בפיתוח מנהיגות מהאקדמיה הצבאית של ארצות הברית. הוא נשוי ללורה והם הורים לשני בנים ובת.

קישורים חיצוניים
----------------

ויקישיתוף מדיה וקבצים בנושא **ג'פרי ביוקנן** בוויקישיתוף
* ביוגרפיה באתר אוניברסיטת המדינה של אורגון

הערות שוליים
------------

1. ↑  Lt. Gen. Jeffrey Buchanan takes command of U.S. Army North (Fifth Army), אתר הבסיס המשותף סן אנטוניו, 31 באוגוסט 2016
2. ↑  This is the new top general coordinating military operations with FEMA in Puerto Rico, וושינגטון פוסט, 28 בספטמבר 2017
3. ↑  ביוגרפיה באתר אוניברסיטת וושינגטון
**חופית להקנית** או **חופית אדומה** (שם מדעי: *Calidris ferruginea*) היא מין של עוף מים מהסוג חופית שבמשפחת החרטומניים.

מאפיינים
--------

החופית הלהקנית מגיעה בקיץ לטונדרה הארקטית של קנדה, צפון אירופה וסיביר ובחורף נודדת דרומה בנדידה גדולה: האוכלוסיות של צפון אמריקה נודדות לדרום אמריקה, האוכלוסיות של גרינלנד וצפון אירופה נודדות לדרום אירופה ואפריקה ואלו של סיביר נודדות לאוסטרליה ולניו זילנד. חופית זו נודדת בלהקות גדולות ביותר, ומכאן שמה.

אורכה 23-26 ס"מ, מוטת הכנפיים 47-53 ס"מ ומשקלה 100-200 גרם בממוצע כשהזכרים גדולים יותר מהנקבות ותת-מינים צפוניים יותר גדולים יותר. לחופית זו יש ראש ונוצות בטן כתומים. הכנפיים, הכיפה והעורף אפורים-צהובים עם גוון מסורטט שחור. המקור בינוני באורכו ושחור, איתו היא מחפשת את מזונה בחול ובבוץ.

היא ניזונה ממגוון חסרי חוליות המתחבאים בחולות החופים, מעכבישים וחרקים המצויים סביב החופים וגם מביציהם המפוזרות של סרטני פרסה הפרהיסטוריים.

תת-מינים
--------

* *C. c. roselaari*
* *C. c. rufa*
* *C. c. canutus*
* *C. c. islandica*
* *C. c. rogersi*
* *C. c. piersmai*

קישורים חיצוניים
----------------

ויקישיתוף מדיה וקבצים בנושא **חופית להקנית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
* IBC
 |

הערות שוליים
------------

1. ↑  חופית להקנית באתר הרשימה האדומה של IUCN

חופיות ניזונות בחוף הים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537019205171
* GND: 1036115305

 |
**וסילי גריגורייביץ' ארטמייב** (ברוסית: **Василий Григорьевич Арте́мьев**; נולד ב-24 ביולי 1987) הוא שחקן רוגבי רוסי, המשחק כקשר בצסק"א מוסקבה מליגת העל הרוסית ברוגבי והוא קפטן נבחרת רוסיה ברוגבי.

ביוגרפיה
--------

### ראשית חייו

וסילי נולד בזלנוגרד שבמחוז מוסקבה, בגיל צעיר עברה המשפחה לדבלין והוא למד במכללה האוניברסיטאית בדבלין, בה שיחק בנבחרת ברוגבי. ב-2009 השלים את לימודיו במכללה.

קריירת מועדונים
---------------

וסילי שיחק בקבוצת הנוער של לנסטר עד 2009 כשחזר לרוסיה, בה חתם בקבוצת VVA מחוז מוסקבה מליגת העל הרוסית ברוגבי. באמצע פברואר 2011 עבר לאנגליה וחתם בנורת'המפטון סיינטס לשנתיים. ב-2013 חתם לשלוש שנים בקרסני יאר קרסנויארסק הרוסית. ב-2014 הוכתר לשחקן המצטיין של הקבוצה

בנובמבר 2019 חתם בצסק"א מוסקבה.

קריירה בנבחרת
-------------

בצעירותו זומן לנבחרת הנוער של אירלנד, אך מאז 2009 משחק במדי נבחרת רוסיה ברוגבי. ב-2010 שיחק בגביע צ'רצ'יל. ב-2011 הופיע עם הנבחרת בגביע העולם ברוגבי, כאשר הנבחרת מעפילה לגביע העולם לראשונה בתולדותיה. ב-2019 הנבחרת העפילה שוב לגביע העולם, כאשר ארטמייב משמש כקפטן הנבחרת.

חייו האישיים
------------

הוא דובר אנגלית טובה, מאחר שאת ילדותו ונעוריו העביר בדבלין שבאירלנד שם התמקצע ברוגבי. אחיו הוא במאי והוא נשוי לסופיה.

קישורים חיצוניים
----------------

ויקישיתוף מדיה וקבצים בנושא **וסילי ארטמייב** בוויקישיתוף
* וסילי ארטמייב, ברשת החברתית אינסטגרם
* וסילי ארמטייב, באתר ESPN

הערות שוליים
------------

1. ↑  Василий Артемьев переходит в «Красный Яр» (ברוסית)
2. ↑  Василий Артемьев – лучший регбист «КЯ»! Байзат Хамидова – лучшая регбистка! (ברוסית)
3. ↑  Выпуск 02 (04) / 2019 (ברוסית)
**חופמי זרעים** (שם מדעי: Thinocoridae) היא משפחת עופות מסדרת החופמאים. בצורתם ובאורח-חייהם דומים לשליו או לקטה. הכנפיים ארוכות וחדות והרגליים קצרות, 4 אצבעות, המקור קצר וחרוטי.

שוכני שטחים גלויים בהרים הגבוהים עד גובה 4000 מטר.

מזונם העיקרי: זרעים בתוספת חרקים. מקננים על האדמה. 5-4 ביצים הדומות בצורתן ובצבען לביצי שאר החופמאים.

במשפחה 2 סוגים, בהם 4 מינים. תפוצתם בהרי האנדים, מארץ האש עד אקוודור.

השם המדעי בשל משכנם גם בחופים סלעיים. שם כנראה נתגלו בראשונה, שני הסוגים הם:

מיון
----

משפחה **חופמי זרעים** (Thinocoridae)

* סוג: אטגיס (*Attagis*)
	+ מין: אטגיס אדום-בטן (*Attagis gayi*)
	+ מין: אטגיס לבן-בטן (*Attagis malouinus*)
* סוג: חופמי-הזרעים (*Thinocorus*)
	+ מין: חופמי-זרעים אפור-חזה (*Thinocorus orbignyianus*)
	+ מין: חופמי-זרעים זעיר (*Thinocorus rumicivorus*)

קישורים חיצוניים
----------------

ויקישיתוף מדיה וקבצים בנושא **חופמי זרעים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

* חופמי זרעים, באתר אנציקלופדיה בריטניקה (באנגלית)